Балалар арасындагы “IT-Чемпион” бәйгесе дәвам итә

	“IT-Чемпион” бәйгесенең беренче этабында җиңү яулап, iPad алган мәктәп укучылары турында язган идек инде. Тик җиңүчеләр тагын да күбрәк булачак әле - шушы көннәрдә республикада конкурсның икенче этабы старт алды.	 Чараның максаты - Татарстан халкы арасында электрон хезмәтләрне популярлаштыру. Ә бу эштә республика җитәкчеләренә мәктәп укучылары ярдәм итә. Аларның бурычы бик гади - ата-аналарына, туганнарына һәм башка өлкәннәргә өйләреннән чыкмый һәм чиратларда утырмый гына фатир, ут, газ, телефон, штрафлар һәм башка дәүләт хезмәтләре өчен түләү юлларын аңлату.  

Укучылар өлкәннәргә Татарстанның uslugi.tatarstan.ru дәүләт һәм муниципаль хезмәтләр порталында теркәлергә булыша. Әти-әниләренең әлеге сайттан файдаланудагы активлыгы балаларга баллар тупларга булыша. Тели икән укучы ул балларны бүләкләргә алмаштыра ала. Ә иң күп балл җыючыларга исә iPad лар бирелә.

Конкурсның өч этапта уздырылуын да искә төшереп китү урынлы булыр. Аның беренче этабына 1 июнь көнне нәтиҗәләр ясалды, 153 укучы Татарстан премьер-министры Илдар Халиков катнашында узган тантаналы чарада махсус планшетларга лаек булды.

“IT-Чемпион” бәйгесенең икенче этабы исә башланды гына әле. Һәм ул 1 сентябрьгә кадәр дәвам итәчәк. Бүләкләр үз хуҗаларын күптән көтә инде. Конкурсның йомгаклау өлеше 2 сентябрьдән алып 20 декабрьгә кадәр дәвам итәр, дип уйланыла.

Тик бәйге моның белән генә тәмамланмый әле. Аеруча иҗади укучылар өчен “Татарстан Дәүләт һәм муниципаль хезмәтләр порталын үстерү” дигән аерым номинация булдырылган. Анда укучылар үзләренең көчләрен программалаштыру һәм дизайн буенча сыный, сайтка баннерлар урнаштыру, видеоролик, презентация, интернет-сәхифәләр, Android операцион системасы өчен мобиль сәхифәләр ясаула үзләренең креатив фикерләрен тәкъдим итә ала. Иҗади конкурс 1 май көнне башланып китте. Ул 3 ноябрьгә кадәр дәвам итәчәк.   
	Рәмзия ЗАКИРОВА	
Интертат.ру

	№   | 20.06.2013	


